Pretoria in blou getooi vir VN-herdenkingDie VN se hoofkantoor in New York is met blou verlig vir hul 70ste herdenking. Foto: http://www.unmultimedia.org/ Altesaam 70 leerders van skole in Pretoria het saam met VN personeel en lede van die publiek, almal in blou geklee, aan ŉ vreedsame optog deelgeneem van die VN-kantore tot by die Pretoria Tegniese Hoërskool. ŉ Verskeidenheid aktiwiteite wat sanguitvoerings, gedigvoorlesings, dansuitvoerings en toesprake ingesluit het, is ook gehou. Om die dag te vier is meer as 150 ikoniese monumente, geboue, museums, brûe en ander landmerke met ŉ blou lig, die amptelike kleur van die VN, verlig. Bekende bakens wat in blou verlig word sluit in Australië se Sydney-Operahuis, die groot piramide van Giza in Egipte, die standbeeld van Jesus die Verlosser in Rio de Janeiro en die Empire State-gebou in New York. Die Mandela-brug in Johannesburg is ook in blou lig getooi. Zenzi Makeba, die kleindogter van die Suid-Afrikaanse musieklegende, wyle Miriam Makeba, het ook aan die verrigtinge in Pretoria deelgeneem. Sy het haar ondersteuning uitgespreek vir vroueregte, die jeug, eenheid onder Suid-Afrikaners en vrouebemagtiging.